CELEX: 52020PC0292
Language: sl
Date: 2020-07-07
Title: Predlog IZVEDBENI SKLEP SVETA o spremembi Izvedbenega sklepa (EU) 2017/1855 o dovoljenju Romuniji, da uporabi poseben ukrep, ki odstopa od člena 287 Direktive 2006/112/ES o skupnem sistemu davka na dodano vrednost

EVROPSKA KOMISIJA
            Bruselj, 7.7.2020
            COM(2020) 292 final
            2020/0136(NLE)
            Predlog
            IZVEDBENI SKLEP SVETA
            o spremembi Izvedbenega sklepa (EU) 2017/1855 o dovoljenju Romuniji, da uporabi poseben ukrep, ki odstopa od člena 287 Direktive 2006/112/ES o skupnem sistemu davka na dodano vrednost
            
               
         
         
            
               OBRAZLOŽITVENI MEMORANDUM
            
            
               V skladu s členom 395(1) Direktive Sveta 2006/112/ES z dne 28. novembra 2006 o skupnem sistemu davka na dodano vrednost
                  1
                (v nadaljnjem besedilu: direktiva o DDV) lahko Svet soglasno na predlog Komisije kateri koli državi članici dovoli, da uvede posebne ukrepe za odstopanje od določb navedene direktive zaradi poenostavitve postopka obračunavanja DDV ali preprečevanja nekaterih vrst davčnih utaj ali izogibanja davkom.
            
            
               Z dopisom, ki ga je Komisija evidentirala 14. januarja 2020, je Romunija zaprosila za dovoljenje, da še naprej, in sicer po 31. decembru 2020, oprošča plačila DDV davčne zavezance, katerih letni promet ne presega protivrednosti zneska v nacionalni valuti v višini 88 500 EUR. 
            
            
               V skladu s členom 395(2) direktive o DDV je Komisija z dopisom z dne 18. februarja 2020 o zahtevi Romunije obvestila druge države članice. Z dopisom z dne 19. februarja 2020 je Komisija uradno obvestila Romunijo, da ima vse informacije, potrebne za presojo zahteve. 
            
            
               1.OZADJE PREDLOGA
            
            
               •Razlogi za predlog in njegovi cilji
            
            
               V skladu s poglavjem 1 naslova XII direktive o DDV lahko države članice uporabijo posebno ureditev za mala podjetja, vključno z možnostjo, da se davčne zavezance, ki ne dosegajo določene višine letnega prometa, oprosti plačila DDV. Davčnim zavezancem, upravičenim do te izjeme, ni treba obračunavati DDV na dobavljeno blago, zato pa ne morejo odbiti DDV na svoje vložke. 
            
            
               
                  V skladu s členom 287(18) direktive o DDV lahko Romunija oprosti DDV tiste davčne zavezance, katerih letni promet ne presega protivrednosti zneska v nacionalni valuti v višini 35 000 EUR.
               
            
            
               Z Izvedbenim sklepom Sveta 2012/181/EU
                  2
                je Romunija dobila dovoljenje, da lahko do 31. decembra 2014 oprosti plačila DDV davčne zavezance, katerih letni promet ne presega protivrednosti zneska v nacionalni valuti v višini 65 000 EUR po menjalnem tečaju na dan njenega pristopa k Evropski uniji. Z Izvedbenim sklepom Sveta 2014/931/EU
                  3
                je Romunija dobila dovoljenje, da do 31. decembra 2017 še naprej uporablja posebni ukrep, ki odstopa od člena 287(18) direktive o DDV. Romunija je naknadno z Izvedbenim sklepom Sveta (EU) 2017/1855
                  4
                dobila dovoljenje za povečanje praga oprostitve na protivrednost zneska v nacionalni valuti v višini 88 500 EUR in za podaljšanje veljavnosti ukrepa odstopanja do 31. decembra 2020 ali do začetka veljavnosti direktive, ki spreminja določbe členov 281 do 294 direktive o DDV, pri čemer se upošteva zgodnejši datum. Ukrep je neobvezen, malim podjetjem pa omogoča, da se odločijo za splošno ureditev DDV.
            
            
               
                  Trenutna zahteva Romunije za dodatno podaljšanje veljavnosti ukrepa odstopanja, ne da bi se povečal trenutni prag v višini 88 500 EUR, temelji na istih razlogih, kot so bili navedeni v prejšnjih zahtevah. 
               
               
                  Romunija trdi, da sta podaljšanje ukrepa odstopanja in trenutna zgornja meja oprostitve upravičena ob upoštevanju strukture nacionalnega gospodarstva. Mala in srednja podjetja imajo nesorazmerno visoke stroške izpolnjevanja obveznosti v zvezi z DDV v primerjavi z velikimi podjetji. Oprostitev plačila DDV znatno zmanjšuje obveznosti v zvezi z DDV za mala podjetja, hkrati pa zmanjšuje upravno breme davčne uprave, ki ji tako ni treba nadzorovati pobiranja majhne količine prihodkov od malih in srednjih podjetij z letnim prometom manj kot 88 500 EUR. 
               
               
                  V zvezi s tem Romunija ocenjuje, da je leta 2019 znesek DDV, ki so ga davčni zavezanci, registrirani za namene DDV, z letnim prometom manj kot 88 500 EUR plačali državnemu proračunu, predstavljal 2,52 % skupnih prihodkov iz DDV in 1,09 % skupnih prihodkov državnega proračuna. Za isto leto so davčni zavezanci z letnim prometom nad 88 500 EUR (ki predstavljajo 42,85 % skupnega števila davčnih zavezancev, registriranih za namene DDV) k skupnim prihodkom iz DDV prispevali 97,48 %. Zdi se, da bo učinek ukrepa odstopanja na davčne prihodke, pobrane na ravni končne potrošnje, zanemarljiv, njegov učinek pa bo znaten v smislu poenostavitve davčnih obveznosti zadevnih davčnih zavezancev in postopka pobiranja DDV za davčno upravo. 
               
            
            
               Na podlagi informacij, ki jih je predložila Romunija, je jasno, da je cilj zahteve za podaljšanje ukrepa odstopanja oprostiti mala podjetja številnih obveznosti v zvezi z DDV v okviru splošne ureditve DDV ter zmanjšati breme davčne uprave, kar zadeva pobiranje davkov, da bi postala učinkovitejša, hkrati pa prihraniti pri upravnih virih in zmanjšati davčne utaje. Ukrep odstopanja je torej v skladu s cilji prvega pododstavka člena 395(1) direktive o DDV, ki državam članicam omogoča uvedbo posebnih ukrepov, ki odstopajo od njenih določb, za poenostavitev postopka pobiranja DDV ali za preprečevanje davčnih utaj. V zvezi s tem je treba ponoviti, da je ukrep neobvezen za davčne zavezance, ki se lahko odločijo za splošno ureditev DDV, in bo tak tudi ostal. 
            
            
            
               
                  Kot je pokazala Romunija, ukrep odstopanja ne bo znatno vplival na skupni znesek davčnih prihodkov, pobranih na ravni končne potrošnje. Zato se zdi, da je ukrep odstopanja v skladu z drugim pododstavkom člena 395(1) direktive o DDV. 
               
               
                  Glede na zgoraj navedeno in glede na to, da pravni okvir EU in dejansko stanje ostajata nespremenjena, se zdi zahtevano podaljšanje veljavnosti ukrepa odstopanja upravičeno. Zato se predlaga, da se zahteva Romuniji odobri. 
               
            
            
               Odstopanja se običajno odobrijo za omejeno obdobje, da se lahko oceni, ali je ukrep odstopanja še vedno ustrezen in učinkovit. Poleg tega je Svet 18. februarja 2020 sprejel direktivo, ki spreminja določbe členov 281 do 294 direktive o DDV v zvezi s posebno ureditvijo za mala podjetja
                  5
               . Nova direktiva o enostavnejših pravilih o DDV za mala podjetja zahteva, da države članice najpozneje do 31. decembra 2024 sprejmejo in objavijo zakone in druge predpise, ki so potrebni za uskladitev z novimi pravili. Države članice bodo morale navedene nacionalne predpise uporabljati od 1. januarja 2025. 
            
            
            
               Zato bi bilo primerno Romuniji dovoliti nadaljevanje uporabe ukrepa odstopanja do 31. decembra 2024. 
            
         
         
            
               •Skladnost z veljavnimi predpisi s področja zadevne politike
            
            
               
                  Ukrep odstopanja je v skladu s filozofijo zgoraj navedene direktive, ki spreminja člene 281 do 294 direktive o DDV v zvezi s posebno ureditvijo za mala podjetja, ki je bila sprejeta 18. februarja 2020 in izhaja iz akcijskega načrta za DDV
                     6
                  , njen cilj pa je ustvariti sodoben in poenostavljen sistem za ta podjetja. Njegov namen je zlasti zmanjšati stroške upoštevanja predpisov v zvezi z DDV in izkrivljanje konkurence na nacionalni ravni in na ravni EU, zmanjšati negativen vpliv učinka praga in olajšati izpolnjevanje obveznosti podjetij ter spremljanje, ki ga izvajajo davčne uprave.
               
            
            
               Podobna odstopanja za oprostitev plačila DDV so bila odobrena drugim državam članicam za davčne zavezance, katerih letni promet je pod določenim pragom, kot je določeno v členu 285 direktive o DDV. Malti
                  7
                je bil odobren prag v višini 20 000 EUR, Nizozemski
                  8
                prag v višini 25 000 EUR, Luksemburgu prag v višini 35 000 EUR
                  9
               , Poljski
                  10
               , Estoniji
                  11
                in Latviji
                  12
                je bil odobren prag v višini 40 000 EUR, Hrvaški
                  13
                in Litvi
                  14
                prag v višini 45 000 EUR, Madžarski prag v višini 48 000 EUR
                  15
               , Sloveniji
                  16
                prag v višini 50 000 EUR, Italiji
                  17
                pa prag v višini 65 000 EUR.
            
            
            
               Kot je bilo že navedeno, bi morala biti odstopanja od direktive o DDV vedno časovno omejena, da se njihovi učinki lahko ocenijo. Podaljšanje veljavnosti ukrepa odstopanja do 31. decembra 2024 je usklajeno z zahtevami nove direktive o preprostejših pravilih o DDV za mala in srednja podjetja. Ta direktiva določa 1. januar 2025 kot datum, na katerega bodo morale države članice uporabiti nacionalne določbe, ki jih morajo sprejeti za uskladitev z njo. 
            
            
            
               
                  Predlagani ukrep je torej v skladu z določbami direktive o DDV.
               
            
            
               Skladnost z drugimi politikami Unije 
            
            
               
                  Komisija v svojih letnih delovnih programih nenehno poudarja potrebo po preprostejših pravilih za mala podjetja. V zvezi s tem se delovni program Komisije za leto 2020
                     18
                   sklicuje na „posebno strategijo za MSP, ki bo malim in srednjim podjetjem olajšala poslovanje, rast in širjenje“. Kar zadeva davčna pravila, je ukrep odstopanja v skladu s takimi cilji. Ukrep je predvsem v skladu z delovnim programom Komisije za leto 2017
                     19
                  ,  ki se je nanašal posebej na DDV, pri čemer je navajal, da je upravno breme izpolnjevanja obveznosti iz DDV za mala podjetja veliko in da tehnične inovacije prinašajo nove izzive za učinkovito pobiranje davkov, poudarjena pa je bila tudi potreba po poenostavitvi DDV za manjša podjetja. 
               
               
                  Prav tako je ukrep skladen s strategijo za enotni trg iz leta 2015
                     20
                  , v kateri se je Komisija zavezala, da bo pomagala malim in srednjim podjetjem pri rasti, med drugim z zmanjšanjem upravnega bremena, ki jim preprečuje, da bi v celoti izkoristila prednosti enotnega trga. Upošteva tudi filozofijo sporočila Komisije iz leta 2013 z naslovom „Akcijski načrt za podjetništvo 2020: Oživitev podjetniškega duha v Evropi“
                     21
                  , v katerem je bila poudarjena potreba po poenostavitvi davčne zakonodaje za mala podjetja.
               
               
                  Ukrep je v skladu s politikami EU o malih in srednjih podjetjih, kot so bile določene v sporočilu o zagonu podjetij iz leta 2016
                     22
                   ter v sporočilu iz leta 2008 „Najprej pomisli na male“ – „Akt za mala podjetja“ za Evropo,
                     23
                   v katerih so države članice pozvane, naj pri pripravi zakonodaje upoštevajo posebne značilnosti malih in srednjih podjetij ter naj poenostavijo obstoječe regulativno okolje.
               
               
                  2.
                        PRAVNA PODLAGA, SUBSIDIARNOST IN SORAZMERNOST
               
            
            
               •Pravna podlaga
            
            
               
                  Člen 395 direktive o DDV je edina možna pravna podlaga.
               
            
            
               •Subsidiarnost (za neizključno pristojnost) 
            
            
               
                  Predlog je, glede na določbo v direktivi o DDV, na kateri temelji, v izključni pristojnosti Evropske unije. Načelo subsidiarnosti se zato ne uporablja.
               
            
            
               •Sorazmernost
            
            
               
                  Ta sklep se nanaša na dovoljenje, izdano državi članici na njeno zahtevo, in ne pomeni nobene obveznosti.
               
               
                  Zaradi omejenega obsega odstopanja je posebni ukrep sorazmeren z želenim ciljem, tj. s poenostavitvijo pobiranja davkov za male davčne zavezance in za davčno upravo, prihranki pri upravnih virih in zmanjšanjem davčnih utaj.
               
            
            
               •Izbira instrumenta
            
         
         
            
               
                  Predlagani instrument je izvedbeni sklep Sveta.
               
               
                  V skladu s členom 395 direktive o DDV lahko samo Svet na predlog Komisije soglasno odobri odstopanje od skupnih predpisov o DDV. Izvedbeni sklep Sveta je najustreznejši instrument, saj se lahko naslovi na posamezno državo članico.
               
            
            
               3.REZULTATI NAKNADNIH OCEN, POSVETOVANJ Z ZAINTERESIRANIMI STRANMI IN OCEN UČINKA
            
            
               •Posvetovanja z zainteresiranimi stranmi
            
            
               
                  Posvetovanje z zainteresiranimi stranmi ni bilo opravljeno. Ta predlog temelji na zahtevi Romunije in zadeva le to državo članico.
               
            
            
               •Zbiranje in uporaba strokovnih mnenj
            
            
               
                  Strokovno mnenje ni bilo potrebno. 
               
            
            
               •Ocena učinka
            
            
               Namen predloga za izvedbeni sklep Sveta je podaljšati ukrep za poenostavitev, ki ukinja številne obveznosti DDV za podjetja, ki poslujejo z letnim prometom, ki ne presega 88 500 EUR ali protivrednosti tega zneska v nacionalni valuti. To bi lahko imelo pozitiven učinek na zmanjšanje upravnega bremena za 241 417 malih podjetij, ki predstavljajo 57,15 % skupnega števila davčnih zavezancev, registriranih za namene DDV, in 17,79 % skupnega števila aktivnih davčnih zavezancev v Romuniji za leto 2019 (do 31. oktobra). Prav tako bi lahko ukrep odstopanja znatno zmanjšal breme davčne uprave v smislu pobiranja davkov, s čimer bi ta postala učinkovitejša, hkrati pa bi se prihranilo pri upravnih virih in zmanjšale davčne utaje. Ukrep odstopanja je in bo za davčne zavezance ostal neobvezen. Davčni zavezanci imajo še vedno možnost, da se odločijo za splošno ureditev DDV v skladu s členom 290 Direktive 2006/112/ES. Romunija ocenjuje, da je učinek ukrepa na proračun z vidika prihodkov iz DDV za leto 2019 zanemarljiv.
            
            
               •Temeljne pravice
            
            
               
                  Predlog nima posledic za varstvo temeljnih pravic.
               
            
            
               4.PRORAČUNSKE POSLEDICE
            
            
               Predlog ne bo imel negativnega vpliva na proračun EU, ker bo Romunija izračunala nadomestilo v skladu s členom 6 Uredbe Sveta (EGS, Euratom) št. 1553/89. 
            
            
               2020/0136 (NLE)
            
            
               Predlog
            
            
               IZVEDBENI SKLEP SVETA
            
            
               o spremembi Izvedbenega sklepa (EU) 2017/1855 o dovoljenju Romuniji, da uporabi poseben ukrep, ki odstopa od člena 287 Direktive 2006/112/ES o skupnem sistemu davka na dodano vrednost
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije, 
            
            
               ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost
                  24
                in zlasti prvega pododstavka člena 395(1) Direktive,
            
         
         
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)V skladu s točko (18) člena 287 Direktive 2006/112/ES lahko Romunija oprosti plačila davka na dodano vrednost (DDV) tiste davčne zavezance, katerih letni promet ne presega protivrednosti 35 000 EUR v nacionalni valuti po menjalnem tečaju na dan njenega pristopa.
            
            
               (2)Z Izvedbenim sklepom Sveta 2012/181/EU
                  25
                je Romunija dobila dovoljenje, da uporabi poseben ukrep, ki odstopa od člena 287 Direktive 2006/112/ES (v nadaljnjem besedilu: ukrep odstopanja), da lahko davčne zavezance, katerih letni promet ne presega 65 000 EUR, oprosti plačila DDV. Ukrep odstopanja je prenehal veljati 31. decembra 2014.
            
            
               (3)Z Izvedbenim sklepom Sveta 2014/931/EU
                  26
                je bilo Romuniji dovoljeno, da še naprej uporablja ukrep odstopanja do 31. decembra 2017. 
            
            
               (4)Z Izvedbenim sklepom Sveta (EU) 2017/1855
                  27
                je Romunija dobila dovoljenje za uporabo posebnega ukrepa, ki odstopa od  člena 287 Direktive 2006/112/ES, da lahko plačila DDV oprosti davčne zavezance, katerih letni promet ne presega protivrednosti 88 500 EUR v nacionalni valuti po menjalnem tečaju na dan njenega pristopa. Ukrep odstopanja se lahko uporablja do 31. decembra 2020 ali do začetka veljavnosti direktive o spremembi določb členov 281 do 294 Direktive 2006/112/ES, pri čemer se upošteva zgodnejši datum. 
            
            
               (5)Svet je 18. februarja 2020 sprejel Direktivo (EU) 2020/285
                  28
               , ki spreminja člene 281 do 294 Direktive 2006/112/ES glede posebne ureditve za mala podjetja in določitve novih pravil za mala podjetja, vključno z najvišjim pragom države članice za letni promet v višini 85 000 EUR ali protivrednosti v nacionalni valuti. 
            
            
               (6)Z dopisom, ki ga je Komisija evidentirala 14. januarja 2020, je Romunija zaprosila za dovoljenje, da bi lahko še naprej uporabljala ukrep odstopanja po 31. decembru 2020.
            
            
               (7)Z dopisom z dne 18. februarja 2020 je Komisija na podlagi drugega pododstavka člena 395(2) Direktive 2006/112/ES o zahtevi Romunije obvestila druge države članice. Z dopisom z dne 19. februarja 2020 je Komisija uradno obvestila Romunijo, da ima vse informacije, ki jih potrebuje za presojo zahteve. 
            
            
               (8)Na podlagi informacij, ki jih je predložila Romunija, se zdi, da razlogi za ukrep odstopanja ostajajo v veliki meri nespremenjeni. Ukrep odstopanja je ukrep za poenostavitev, ki zmanjšuje obveznosti v zvezi z DDV za številna mala podjetja. Prav tako zmanjšuje breme davčnih organov, saj jim ne bo treba nadzorovati pobiranja majhne količine prihodkov od velikega števila malih podjetij. Ohranitev trenutnega praga za oprostitev se zdi učinkovit način za prihranek pri upravnih virih in zmanjšanje davčnih utaj.
            
            
               (9)Ukrep odstopanja je in bo za davčne zavezance ostal neobvezen. Davčni zavezanci imajo še vedno možnost, da se odločijo za splošno ureditev DDV v skladu s členom 290 Direktive 2006/112/ES. 
            
            
               (10)Na podlagi informacij, ki jih je predložila Romunija, bo imel ukrep odstopanja le zanemarljiv učinek na skupni znesek davčnih prihodkov Romunije, pobranih na ravni končne potrošnje.  
            
            
               (11)Ukrep odstopanja ne bo imel negativnega vpliva na lastna sredstva Unije, pridobljena iz DDV, ker bo Romunija izračunala nadomestilo v skladu s členom 6 Uredbe Sveta (EGS, Euratom) št. 1553/89
                  29
               .
            
            
               (12)Glede na morebiten pozitiven učinek ukrepa odstopanja na zmanjševanje upravnega bremena za mala podjetja in davčne organe ter glede na odsotnost vsakršnega večjega vpliva na skupne prihodke iz DDV bi bilo treba Romuniji dovoliti, da uporabi ukrep odstopanja za nadaljnje obdobje. 
            
            
               (13)Dovoljenje za uporabo ukrepa odstopanja bi moralo biti časovno omejeno. Rok bi moral zadostovati za oceno učinkovitosti in ustreznosti praga. Poleg tega morajo države članice v skladu z Direktivo (EU) 2020/285 do 31. decembra 2024 sprejeti in objaviti zakone in druge predpise, potrebne za uskladitev s členom 1 navedene direktive, in jih uporabljati od 1. januarja 2025. Zato bi bilo primerno Romuniji dovoliti, da uporablja ukrep odstopanja do 31. decembra 2024. 
            
            
               (14)Izvedbeni sklep (EU) 2017/1855 bi bilo zato treba ustrezno spremeniti –
            
            
               SPREJEL NASLEDNJI SKLEP: 
            
            
                Člen 1
            
            
               Drugi odstavek člena 2 Izvedbenega sklepa (EU) 2017/1855 se nadomesti z naslednjim:
            
            
               „Ta sklep se uporablja od 1. januarja 2018 do 31. decembra 2024.“
            
         
         
            
               Člen 2
            
            
               Ta sklep je naslovljen na Romunijo.
            
            
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  
                        UL L 347, 11.12.2006, str. 1.
               
               
                  
                     (2)
                  
                        Izvedbeni sklep Sveta 2012/181/EU z dne 26. marca 2012 o dovolitvi Romuniji, da uvede posebni ukrep, ki odstopa od člena 287 Direktive 2006/112/ES o skupnem sistemu davka na dodano vrednost (UL L 92, 30.3.2012, str. 26).
               
               
                  
                     (3)
                  
                        Izvedbeni sklep Sveta 2014/931/EU z dne 16. decembra 2014 o podaljšanju uporabe Izvedbenega sklepa 2012/181/EU o dovolitvi Romuniji, da uvede posebni ukrep, ki odstopa od člena 287 Direktive 2006/112/ES o skupnem sistemu davka na dodano vrednost (UL L 365, 19.12.2014, str. 145).
               
               
                  
                     (4)
                  
                        Izvedbeni sklep Sveta (EU) 2017/1855 z dne 10. oktobra 2017 o dovoljenju Romuniji, da uporabi posebni ukrep, ki odstopa od člena 287 Direktive 2006/112/ES o skupnem sistemu davka na dodano vrednost (UL L 265, 14.10.2017, str. 19).
               
               
                  
                     (5)
                  
                        Direktiva Sveta (EU) 2020/285 z dne 18. februarja 2020 o spremembi Direktive 2006/112/ES o skupnem sistemu davka na dodano vrednost glede posebne ureditve za mala podjetja in Uredbe (EU) št. 904/2010 glede upravnega sodelovanja in izmenjave informacij za namene spremljanja pravilne uporabe posebne ureditve za mala podjetja (UL L 62, 2.3.2020, str. 13).
               
               
                  
                     (6)
                  
                        Sporočilo Komisije Evropskemu parlamentu, Svetu in Evropskemu ekonomsko-socialnemu odboru o akcijskem načrtu za DDV – Vzpostavitev enotnega območja DDV v EU: čas za odločitev (COM(2016) 148 final).
               
               
                  
                     (7)
                  
                        Izvedbeni sklep Sveta (EU) 2018/279 z dne 20. februarja 2018 o dovoljenju Republiki Malti, da uporabi posebni ukrep odstopanja od člena 287 Direktive 2006/112/ES o skupnem sistemu davka na dodano vrednost (UL L 54, 24.2.2018, str. 14).
               
               
                  
                     (8)
                  
                        Izvedbeni sklep Sveta (EU) 2018/1904 z dne 4. decembra 2018 o dovoljenju Nizozemski, da uvede posebni ukrep, ki odstopa od člena 285 Direktive 2006/112/ES o skupnem sistemu davka na dodano vrednost (UL L 310, 6.12.2018, str. 25).
               
               
                  
                     (9)
                  
                        Izvedbeni sklep Sveta (EU) 2019/2210 z dne 19. decembra 2019 o spremembi Izvedbenega sklepa Sveta 2013/677/EU o dovoljenju Luksemburgu, da uvede posebni ukrep, ki odstopa od člena 285 Direktive 2006/112/ES o skupnem sistemu davka na dodano vrednost (UL L 332, 24.2.2017, str. 155).
               
               
                  
                     (10)
                  
                        Izvedbeni sklep Sveta (EU) 2018/1919 z dne 4. decembra 2018 o spremembi Odločbe 2009/790/ES o dovoljenju Republiki Poljski, da uporabi ukrep z odstopanjem od člena 287 Direktive 2006/112/ES o skupnem sistemu davka na dodano vrednost (UL L 311, 7.12.2018, str. 32).
               
               
                  
                     (11)
                  
                        Izvedbeni sklep Sveta (EU) 2017/563 z dne 21. marca 2017 o dovoljenju Republiki Estoniji, da uporabi posebno odstopanje od člena 287 Direktive 2006/112/ES o skupnem sistemu davka na dodano vrednost (UL L 80, 25.3.2017, str. 33).
               
               
                  
                     (12)
                  
                        Izvedbeni sklep Sveta (EU) 2017/2408 z dne 18. decembra 2017 o dovoljenju Republiki Latviji, da uporabi posebno odstopanje od člena 287 Direktive 2006/112/ES o skupnem sistemu davka na dodano vrednost (UL L 342, 21.12.2017, str. 8).
               
               
                  
                     (13)
                  
                        Izvedbeni sklep Sveta (EU) 2017/1768 z dne 25. septembra 2017 o dovoljenju Republiki Hrvaški, da uvede posebno odstopanje od člena 287 Direktive 2006/112/ES o skupnem sistemu davka na dodano vrednost (UL L 250, 28.9.2017, str. 71).
               
               
                  
                     (14)
                  
                        Izvedbeni sklep Sveta (EU) 2017/1853 z dne 10. oktobra 2017 o spremembi Izvedbenega sklepa 2011/335/EU o dovoljenju Republiki Litvi za uporabo ukrepa, ki odstopa od člena 287 Direktive 2006/112/ES o skupnem sistemu davka na dodano vrednost (UL L 265, 14.10.2017, str. 15).
               
               
                  
                     (15)
                  
                        Izvedbeni sklep Sveta (EU) 2018/1490 z dne 2. oktobra 2018 o dovoljenju Madžarski, da uvede poseben ukrep, ki odstopa od člena 287 Direktive 2006/112/ES o skupnem sistemu davka na dodano vrednost (UL L 252, 25.6.2015, str. 38).
               
               
                  
                     (16)
                  
                        Izvedbeni sklep Sveta (EU) 2018/1700 z dne 6. novembra 2018 o spremembi Izvedbenega sklepa 2013/54/EU o dovoljenju Republiki Sloveniji, da uvede poseben ukrep, ki odstopa od člena 287 Direktive 2006/112/ES o skupnem sistemu davka na dodano vrednost (UL L 285, 13.11.2018, str. 78).
               
               
                  
                     (17)
                  
                        Izvedbeni sklep Sveta (EU) 2020/647 z dne 11. maja 2020 o dovoljenju Italijanski republiki, da uporabi posebni ukrep odstopanja od člena 285 Direktive 2006/112/ES o skupnem sistemu davka na dodano vrednost (UL L 151, 14.5.2020, str. 7). 
               
               
                  
                     (18)
                  
                        Sporočilo Komisije Evropskemu parlamentu, Svetu, Evropskemu ekonomsko-socialnemu odboru in Odboru regij – Delovni program Komisije za leto 2020 – Bolj ambiciozna Unija (COM(2020) 37 final).
               
               
                  
                     (19)
                  
                        Sporočilo Komisije Evropskemu parlamentu, Svetu, Evropskemu ekonomsko-socialnemu odboru in Odboru regij – Delovni program Komisije za leto 2017 (COM(2016) 710 final). 
               
               
                  
                     (20)
                  
                        Sporočilo Komisije Evropskemu parlamentu, Svetu in Evropskemu ekonomsko-socialnemu odboru in Odboru regij – Izpopolnitev enotnega trga: več priložnosti za prebivalstvo in gospodarstvo (COM(2015) 550 final).  
               
               
                  
                     (21)
                  
                        Sporočilo Komisije Evropskemu parlamentu, Svetu, Evropskemu ekonomsko-socialnemu odboru in Odboru regij – Akcijski načrt za podjetništvo 2020:  Oživitev podjetniškega duha v Evropi (COM(2012) 795 final).
               
               
                  
                     (22)
                  
                        Sporočilo Komisije Evropskemu parlamentu, Svetu, Evropskemu ekonomsko-socialnemu odboru in Odboru regij –  Naslednji na čelu Evrope: pobuda za zagon in razširitev podjetij (COM(2016) 733 final).
               
               
                  
                     (23)
                  
                        Sporočilo Komisije Evropskemu parlamentu, Svetu, Evropskemu ekonomsko-socialnemu odboru in Odboru regij – „Najprej pomisli na male“ – „Akt za mala podjetja“ za Evropo (COM(2008) 394 final). 
               
               
                  
                     (24)
                  
                        UL L 347, 11.12.2006, str. 1.
               
               
                  
                     (25)
                  
                        Izvedbeni sklep Sveta 2012/181/EU z dne 26. marca 2012 o dovolitvi Romuniji, da uvede posebni ukrep, ki odstopa od člena 287 Direktive 2006/112/ES o skupnem sistemu davka na dodano vrednost (UL L 92, 30.3.2012, str. 26). 
               
               
                  
                     (26)
                  
                        Izvedbeni sklep Sveta 2014/931/EU z dne 16. decembra 2014 o podaljšanju uporabe Izvedbenega sklepa 2012/181/EU o dovolitvi Romuniji, da uvede posebni ukrep, ki odstopa od člena 287 Direktive 2006/112/ES o skupnem sistemu davka na dodano vrednost (UL L 365, 19.12.2014, str. 145).
               
               
                  
                     (27)
                  
                        Izvedbeni sklep Sveta (EU) 2017/1855 z dne 10. oktobra 2017 o dovoljenju Romuniji, da uporabi posebni ukrep, ki odstopa od člena 287 Direktive 2006/112/ES o skupnem sistemu davka na dodano vrednost (UL L 265, 14.10.2017, str. 19).
               
               
                  
                     (28)
                  
                        Direktiva Sveta (EU) 2020/285 z dne 18. februarja 2020 o spremembi Direktive 2006/112/ES o skupnem sistemu davka na dodano vrednost glede posebne ureditve za mala podjetja in Uredbe (EU) št. 904/2010 glede upravnega sodelovanja in izmenjave informacij za namene spremljanja pravilne uporabe posebne ureditve za mala podjetja (UL L 62, 2.3.2020, str. 13).
               
               
                  
                     (29)
                  
                        Uredba Sveta (EGS, Euratom) št. 1553/89 z dne 29. maja 1989 o dokončni enotni ureditvi zbiranja lastnih sredstev, pridobljenih iz davka na dodano vrednost (UL L 155, 7.6.1989, str. 9).